**Styrets årsmelding 2018/19**

1. **Styret**

Fra velforeningene:

Karl Sigurd Fredriksen, leder, valgt 2018

Steinar Åsan, valgt 2017

Grunneiere:

Gardane: Tor D. Lunden, valgt 2018

Flateland: Ånund H. Flateland, kasserer, valgt 2017

Rygnestad: Hege T. Rygnestad, valgt 2018

Valle Idrettslag: Erling Sagneskard har fungert fra kort tid etter siste årsmøte

1. **Løypene**

Torleiv Løyland har stått for all løypekjøring og stell av løypemaskinen. Snøen kom sent og litt lite, telen ble likevel svak i blaute områder etter mye regn. Forholdene tillot ikke løypemaskin før lang uti januar. Likevel er tilbakemeldingene fra brukerne i år entydig positive med unntak av at Bakkebuløypa i hovedsak er kjørt med scooter, dette har vi fått merknader på. Denne løypa krever mye slik den har vært. Forholden ventes langt bedre kommende vinter, etter at 28 personer deltok på dugnad 17. august for ny trase ved Revstjørn og med forbedringer i Bakkebuløypa. Det er også gjort et bra maskinarbeid ved det nedlagte grustaket nord for Bakkebu.

Maskinrapport (Piston Bully Paana 2011): totalt siden ny i 2011: 1014 timer, denne vinteren 70 maskintimer (pluss scooter).

1. **Økonomi**

Alle hytte- og grunneiere (adresser fra Statens kartverk) ble tilskrevet i slutten av januar med oppfordring til å bidra med løypeavgift kr. 700 samt innskudd til løypegarasje kr. 500,- (se nedenfor), samt egne satser for grunneiere. Det er innbetalt i alt ca 140 løypeavgifter og ca 120 bidrag til garasje, bidragene er så vidt vites kommet utelukkende fra hytteeiere. Styret har forventning til at flere vil betale i takt med bedre løypekvalitet. Lagets økonomi har nå en akseptabel balanse.

1. **Garasje for løypemaskin – nytt driftsopplegg**

Styret har i hele år arbeidet med å tilrettelegge ulike forhold rundt etablering av garasje. Utgangspunktet var et notat sommeren 2018 fra ordfører i Valle, Steinar Kyrvestad, med tilbud om kommunal deltakelse knyttet til et nytt opplegg med løypekjøring på kontrakt. I skrivende stund pågår behandling av reguleringsendring, fradelingssøknad, og byggemelding i kommunen. Styret har landet på en tomt ved avfallsbua ved Blåsteinsåni. Statens vegvesen har akseptert fradeling. Styret er i kontakt med en entreprenør som kan være aktuell driver fra vinteren 2020/21. Nåværende løypemaskin er ikke ideell på fjellet og inngår i finansieringen av prosjektet. Tidligere leder i løypelaget, Stein Skaar har påtatt seg å være prosjektleder og han har fått med seg arkitekt Nils Svensson som tar seg av tegninger og søknader. Disse utfører med dette et dugnadsarbeid av stor verdi. Kommunen har bevilget kr. 100.000 til formålet, Valle sparebank har betalt 50 000, Osstøyl veilag har gitt tilsagn om 25.000, Fiti vel 10.000 og Bakkebu vel har betyalt 10.000, bidrag fra hytte-eierne ca 60.000. Sum bidrag pr. dato kr. 255.000.

11.09.19 KSF